“ประจิน” รับโครงการรถไฟทางคู่ 3 เส้นทาง-รถไฟฟ้า 3 สายล่าช้ากว่าแผน
“ประจิน จั่นตอง” รับโครงการก่อสร่างสาธารณูปโภคขั้นพื้นฐาน 2 ส่วนต้องเลื่อนออกไป ได้แก่ โครงการรถไฟทางคู่ 3 เส้นทาง คือ ฉะเชิงเทรา-คลองสิบเก้า-แก่งคอย, ชุมทางถนนจิระ-ขอนแก่น และประจวบคีรีขันธ์-ชุมพร เลื่อนไปเดือน ก.ย.-ธ.ค.58 และรถไฟฟ้า 3 สาย ได้แก่ สายสีส้ม (ตลิ่งชัน-มีนบุรี), สายสีเหลือง(ลาดพร้าว-สำโรง), สายสีชมพู(แคราย-มีนบุรี) จะล่าช้าไปเป็นปลายปี 58 ถึงต้นปี 59
24 ก.ค. 2558

พล.อ.อ.ประจิน จั่นตอง รัฐมนตรีว่าการกระทรวงคมนาคม เปิดเผยว่า การดำเนินโครงการก่อสร่างสาธารณูปโภคขั้นพื้นฐานที่รับผิดชอบ 2 ส่วนมีความล่าช้ากว่าแผนงานที่กำหนดไว้ราว 2-3 เดือน ได้แก่ โครงการรถไฟทางคู่ 3 เส้นทาง ประกอบด้วย ฉะเชิงเทรา-คลองสิบเก้า-แก่งคอย, ชุมทางถนนจิระ-ขอนแก่น และประจวบคีรีขันธ์-ชุมพร จากแผนเดิมที่จะประกวดราคาในเดือน ส.ค.58 แต่เลื่อนไปเป็นเดือน ก.ย.-ธ.ค.58
และโครงการรถไฟฟ้า 3 สาย ได้แก่ สายสีส้ม (ตลิ่งชัน-มีนบุรี), สายสีเหลือง(ลาดพร้าว-สำโรง), สายสีชมพู(แคราย-มีนบุรี) จะล่าช้าไปเป็นปลายปี 58 ถึงต้นปี 59 ส่วนโครงการอื่นๆ ที่อยู่ในแผนงานปี 58 ยังคงเดินหน้าได้ตามแผนงานเดิม
สำหรับการดำเนินโครงการที่ล่าช้าออกไปส่งผลต่อการเบิกจ่ายงบประมาณ ซึ่งจะได้เร่งรัดเรื่องการบริหารงบประมาณ โดยจะลงในรายละเอียดทุกขั้นตอนตั้งแต่เริ่มต้นการอนุมัติแผนงานโครงการว่าติดขัดล่าช้าจุดใดบ้าง เรื่องการกำหนดทีโออาร์ล่าช้าตรงไหน การจัดซื้อจัดจ้างล่าช้าตรงไหน โดยนางสร้อยทิพย์ ไตรสุทธิ์ ปลัดกระทรวงคมนาคม ได้จัดทีมงานร่วมกับหน่วยงานทำตารางกำหนดรายละเอียดของงานในแต่ละส่วน เพื่อแก้ไขได้ทุกจุด
และเมื่อการดำเนินโครงการล่าช้าออกไปจะกระทบต่อแผนงานที่จะนำไปใช้ประโยชน์ ซึ่งจะแก้ไขโดยการปรับแผนงานในภาพรวม ซึ่งอาจจะมีแผนสำรองไว้ ดังนั้นทุกโครงการของกระทรวงคมนาคมจะมีการตรวจสอบปัญหาอุปสรรคอยู่ตรงไหน ซึ่งขณะนี้ได้นำโครงการในความรับผิดชอบของ 2 หน่วยงานคือ การรถไฟแห่งประเทศไทย (ร.ฟ.ท.) และการรถไฟฟ้าขนส่งมวลชนแห่งประเทศไทย (รฟม.) มาตรวจสอบดูก่อนว่าติดขัดตรงจุดไหน จากนั้นจะเป็นหน่วยอื่นๆ เช่น กรมการขนส่งทางบก กรมเจ้าท่า และ การท่าเรือ
อย่างไรก็ตาม กรณีที่บอกว่าแผนงานโครงการล่าช้า โดยพูดถึงแผนงานในปี 58-59 ต้องบอกว่า หลายเรื่องไม่ได้มีงบประมาณไว้ก่อน และมีหลายเรื่องที่เห็นว่ามีความจำเป็นจึงได้เร่งขึ้นมาทำก่อน ซึ่งข้อเท็จจริงก็คือ เมื่อยังไม่มีการตั้งงบประมาณของโครงการไว้ก่อน พอจะเริ่มจึงทำได้ในส่วนของ งบศึกษาความเป็นไปได้ งบศึกษาสำรวจออกแบบ ดังนั้นการก่อสร้างจะไปเริ่มได้ในปี 59 ซึ่งต้องผ่านกระบวนการศึกษาความเป็นไปได้  ศึกษาผลกระทบและตามมาด้วยการเวนคืนที่ดิน การขอความเห็นจากหน่วยงานที่เกี่ยวข้อง เมื่อผ่านแล้วต้องเลือกบริษัทจึงจะก่อสร้างได้ ที่ผ่านมาเป็นบทเรียนที่จะต้องแก้ไข ส่วนปี 59 มั่นใจว่าความสำเร็จในการดำเนินโครงการแทบจะใกล้เคียงกับแผนงาน จะผลกระทบน้อยมากเพราะได้เตรียมการไว้ตั้งแต่ปี 58 แล้ว